Folketing
1998-04-16

Det lyder til, at ordet er så svært, at vi måske burde afskaffe ordet, men da jeg ikke er kulturordfører, så skal jeg forholde mig til det manuskript, som vores kulturordfører, hr. Kim Behnke, har skrevet til mig. Fremskridtspartiet har den opfattelse, at vi i disse år gør os selv en bjørnetjeneste ved at have en så restriktiv ophavsretslovgivning, som tilfældet er. Særlig efter at det er blevet muligt at hente oplysninger fra Internettet og f.eks. hjemkøbe cd-rom'er fra lande med mindre restriktiv ophavsretsopfattelse, er vi med til at ødelægge mulighederne for, at danske kunstnere, tekstforfattere, fotografer m.v. kan have en fornuftig indtægt. De restriktive danske regler medvirker til, at dansk frembringelse bliver fravalgt til fordel for de udenlandske produkter. Jeg skal nævne det mest tydelige eksempel. Det er i dag muligt for et dansk reklamebureau at have abonnement på cd-rom'er fra USA. Man betaler 500 kr. pr. måned og modtager cd-rom'er med op til op til 1.000 højopløste billeder under titler som Denmark, Scandinavia, North Europe osv., altså 50 øre stykket.